Matriekeksamen: Nog bewerings van grootskaalse kulleryUmalusi, die raad vir gehalteversekering in algemene en verdere onderwys en opleiding, sal binnekort ŉ verslag bekend maak oor beweerde grootskaalse kullery by 69 eksamensentrums regoor die land. “Ons sal moontlik teen die einde van die maand die eerste amptelike verslag kry,” het Lucky Ditaunyane, woordvoerder van Umalusi, gesê. Hy het gesê die ondersoek gaan voort. Umalusi het einde verlede maand aangekondig dat daar grootskaalse kullery by 39 eksamensentrums in KwaZulu-Natal en 19 in die Oos-Kaap ontbloot is. Ditaunyane het Sondag bevestig dat daar ook bewerings van kullery is by ses eksamensentrums in Gauteng en twee in Mpumalanga. Daar is ook bewerings van kullery by ŉ eksamensentrum in die Wes-Kaap, Noordwes en die Noord-Kaap. Prof. John Volmink, voorsitter van Umalusi, het vroeër verduidelik dat daar tydens die ouditproses by eksamensentrums bewyse gevind is dat leerders op groot skaal by mekaar afgeskryf het. Dit blyk dat iemand die antwoorde, hetsy reg of verkeerd, aan die leerlinge gedikteer het. Mafu Rakometsi, uitvoerende hoof van Umalusi, het gesê “drastiese stappe” sal geneem word teen diegene wat by die kullery betrokke was. Die eksamensentrums wat by die kullery betrek is se uitslae sal nie Dinsdag saam die matriekuitslae bekend gemaak word nie.